Jáchymov

Jáchymov je kúpeľné mesto v Česku v okrese Karlove Vary v Karlovarskom kraji. 

1. januára 2012 tu žilo 2 958 obyvateľov, z toho 1 437 mužov a 1 521 žien, pričom priemerný vek v meste bol 38,8 roka (muži 36,8 roka, ženy 40,7 roka).

Historické jadro mesta je mestskou pamiatkovou zónou.

 Dejiny 
Prvá písomná zmienka o obci je z roku 1510. Mesto vzápätí zažilo obrovský vzostup, keď v ňom Šlikovci začali ťažbu striebra.JANÁČEK, Josef. České dějiny I. Doba předbělohorská. Kniha I, díl I. 1. vyd. Praha: Academia, 1968. str. 111. V roku 1534 stálo v Jáchymove okolo 1 200 domov a bývalo okolo 18 000 obyvateľov. Neskôr po vyčerpaní hlavných zásob striebra došlo k úpadku mesta, takže v roku 1601 v Jáchymove stálo menej ako 500 domov (zanikli predovšetkým provizórne banícke príbytky) a žilo v ňom iba okolo 2 000 ľudí.KUČA, Karel. Města a městečka v Čechách, na Moravě a ve Slezsku, 2. díl. 1. vyd. Praha: Libri, 1997. str. 551. 

V blízkosti Jáchymova sú bývalé bane na uránovú rudu (obsahujúcu uraninit – Mariánská, Eduard...); ťažba v nich prebiehala v rokoch 1939 až 1962 a celkovo sa vyťažilo približne 8 000 ton uránu. Počas vlády KSČS boli pri týchto baniach zriadené koncentračné a pracovné tábory. Väzni, najmä politickí, slúžili v baniach ako lacná pracovná sila. Napriek rozvoju ťažby v tom období mesto skôr upadalo. V roku 1930 stálo v Jáchymove 926 domov a žilo 5 954 obyvateľov, v roku 1991 to bolo už iba 622 domov a 2 456 obyvateľov. Mnohé pamiatkovo hodnotné objekty v tých časoch zanikli, iné sa dostali do havarijného stavu. V roku 1957 bola zrušená aj železničná trať, ktorá od roku 1896 spájala Jáchymov s neďalekým Ostrovom. Od roku 1963 v Jáchymove končila trolejbusová trať, na ktorej boli skúšané trolejbusy vyrábané podnikom Škoda v Ostrove. Po ukončení výroby v ostrovskom závode v roku 2004 bola zrušená i táto skúšobná trať.

 Pamiatky 
 Kráľovská mincovňa v Jáchymove – Hornické náměstí 37 (v súčasnosti múzeum)
 Jáchymovská radnica z rokov 1540 – 1544, neskôr prestavovaná
 Kostol sv. Joachima – dekanský rímskokatolícky kostol, pôvodne luteránsky zo 16. storočia, po roku 1620 zmenený na katolícky, prestavaný po požiari v 19. storočí
 Špitálsky kostol – najstaršia dochovaná stavba v meste
 Knižnica latinskej školy – v knižnici je 52 historických kníh z rokov 1500 až 1629, európskych prvotlačí

 Osobnosti mesta 
 Georgius Agricola (* 1494 – † 1555), nemecký lekár

 Pozri aj 
 Zoznam miest v Česku
 Zoznam obcí v Česku

 Fotogaléria 

 Referencie 

 Iné projekty 

 Externé odkazy 
 Oficiálna stránka mesta


Kategória:Mestá v Česku
Kategória:Obce okresu Karlove Vary
Kategória:Mestské pamiatkové zóny v Česku
Kategória:Kúpeľné mestá v Česku
Kategória:Banské sídla v Česku